海洋生物

泛指主要住喺海入面或者海邊嘅生物。到咗廿一世紀初，海都仲係有好多人類未探索過嘅地方，所以原則上有好多海洋生物物種都係人類未發現嘅。不過就算係噉，齋睇已知嘅物種嘅話，已經睇得出有好多門同綱嘅生物都物種係住喺海裏面嘅。例如淨係睇脊椎動物，無論係魚、哺乳類、雀鳥、爬蟲類都有成員係住喺海入面或者海邊嘅。

魚 

魚當中有大約 60% 嘅物種係住喺鹹水入面嘅，而直至 2016 年為止，已知有成超過 20,000 個物種嘅魚係住喺海裏面嘅，第啲脊椎動物嘅綱加埋都冇魚咁多屬海洋生物嘅成員。海魚好多變：包括咗好似三文魚同吞拿魚等組成糧食重要部份嘅魚；亦都有好似小丑魚等因為外形俾人覺得好睇而常見於水族館嘅魚，當中小丑魚仲受歡迎到做埋電影嘅主角。

海魚仲包括埋好似鯊魚等大型嘅魚。有好多物種嘅鯊魚都係大條又兇猛嘅獵食者；例如大白鯊噉，一條成年嘅大白鯊閒閒哋去到 4.5 米長，大條嘅乸仲可以去到成 6 米咁長，去親乜嘢環境都會成為嗰度嘅頂級獵食者。而喺廿一世紀初，鯨鯊係世上最大條嘅魚－根據紀錄，已知最大條嘅鯨鯊有成 18.8 米咁長，佢哋嘅巨型身體令到獵食者難以獵殺佢哋，亦令到鯨鯊呢個物種冇天敵。

爬蟲類 

有好多爬蟲類都係住喺海入面或者海邊，又或者係最少會花好多時間喺海入面活動，當中比較出名嘅有海龜、灣鱷同海蛇呀噉。值得留意嘅係，海洋爬蟲類雖然游水冇問題，但多數都需要返上陸地嗰度生蛋，所以通常都會住喺比較近陸地同淺水嘅海域，好少可會出到去遠洋帶嗰度；例如係海龜噉，海龜就出嗮名啲乸喺交配過後會爬上沙灘嗰度喺沙入面掘窿生蛋，而啲海龜仔出咗世之後就會成大羣噉一路嘗試避開想獵食佢哋嘅海鳥一路爬返入去海度，形成一個吸引好多人睇嘅奇觀。

雀鳥 

海鳥泛指住喺海入面或者海邊嘅雀鳥，比較出名嘅例子有海鷗、信天翁同企鵝呀噉。海鳥好多時都係靠食魚嚟維生，例如企鵝就出嗮名游水叻，雖然佢哋喺陸地上唔係咁快，但喺水入面就能夠做到以每個鐘 36 km 咁快嘅速度嚟游，用呢種速度嚟捉魚食或者避開獵食者，而且仲能夠喺冇任何嘢幫助嘅情況下潛水潛到去成 170 至 200 米咁深嘅水嗰度。原則上，海鳥淨係包括一啲會大部份時間喺海入面或者海邊活動嘅雀鳥，但有啲俾人當係海鳥嘅雀鳥有陣都時會飛去內陸啲嘅地方，可以去到離海邊幾千哩咁遠，例如海鷗就係噉。

哺乳類 

海洋入面嘅哺乳類動物包括咗鯨魚、海牛、鰭足目、海獺同埋北極熊呀噉。呢啲動物當中有啲係完全靠個海生活咁滯嘅，例如鯨魚就係噉，一上咗陸地會死得好快；有啲海洋哺乳類就係多數時間住喺水入面，但會上岸做某啲重要嘅生命活動，例如海獅身體結構明顯啱游水多過喺陸地上面行，但佢哋會上陸地嗰度交配；另一方面，海獺同北極熊嘅身體結構明顯適合喺陸地上面活動，會花相當多嘅時間喺陸地上面活動，但喺有必要嗰陣會落水。

值得留意嘅係，海洋哺乳類進化到好識汆水：哺乳類動物實係用肺嚟唞氣嘅，唔似得魚噉可以用鰓直接由水嗰度攞氧，呢點就連海洋哺乳類都唔例外，所以就算係好似鯨魚呢啲靠水生存嘅海洋哺乳類都好，都梗要每隔一段時間就返上去水面嗰度唞吓氣；不過呢啲動物物種當中有啲就進化到極之擅長閉氣同潛水，例如抹香鯨喺呢點上就好出名－抹香鯨喺水面唞咗一吓氣之後，就能夠連續噉喺水底嗰度活動一路閉氣閉成兩個鐘頭咁耐。

無脊椎動物 

除咗脊椎動物之外，有好多個門同綱嘅無脊椎動物都有成員係住喺海入面或者海邊嘅，甚至乎係成個門或者綱嘅物種都係以海洋生物為主嘅。出名嘅海洋無脊椎動物有櫛水母、白蚱同海葵等嘅刺胞動物、軟體動物、節肢動物同埋海綿動物呀噉；當中海綿動物就出名在歷史久遠得好交關－對化石做嘅研究顯示，海綿動物早喺 5 億 4,100 萬年甚至更早之前嘅時代經已存在。

海洋無脊椎動物相當多樣化：有啲海洋無脊椎動物極之簡單，「原始」到連腦都冇，例如白蚱噉就冇腦，而且全身得嗰 5,600 粒神經細胞左右；另一方面，八爪魚都係無脊椎動物，但全身就有成 5 億粒神經細胞，出咗名喺動物之中智能高，曉用架生，而且仲試過有水族館養嘅八爪魚能夠呃到水族館嘅工作人員並且逃離水族館。

攷 

海
生物